ታላቁ ቤተ መንግሥት በይፋ ተመርቆ ለጉብኝት ክፍት ሊሆን ነው
ባለፉት ስድስት ወራት በእድሳት ላይ የነበረው ታላቁ ቤተ መንግሥት፣ ሐሙስ መስከረም 29 ቀን 2012 ዓ.ም. በይፋ እንደሚመረቅ ጠቅላይ ሚኒስትር ዓብይ አህመድ (ዶ/ር) አስታወቁ፡፡ ከምረቃው በኋላ ለሕዝብ ክፍት ይሆናል፡፡  በማግሥቱ ዓርብ መስከረም 30 ቀን 2012 ዓ.ም. ጠዋት ከመቶ ዕልቅና ማዕረግ በታች ያሉ የመከላከያ ሠራዊት አባላት፣ ከቀትር በኋላ ከመቶ ዕልቅና ማዕረግ በታች ያሉ የፌዴራልና የአዲስ አበባ ፖሊስ አባላት እንደሚጎበኙት የገለጹት ጠቅላይ ሚኒስትሩ፣ ‹‹የፀጥታ አካላት ሰላምን ማስጠበቅ ከቻሉ አገራችን በአጭር ጊዜ ወደ ብልፅግና መሸጋገር የምትችል መሆኗን አምነው ተቀብለው ሥራቸውን በትጋት እንዲሠሩ ያስችላል፤›› ብለዋል፡፡ በማግሥቱ ቅዳሜ ጠዋት በሚኖረው የጉብኝት መርሐ ግብር ቅድሚያ የሚሰጣቸው ‹‹ታላላቆችን ማክበር ኢትዮጵያዊ ባህል በመሆኑ›› ከ60 ዓመት በላይ የሆናቸው አዛውንቶች እንደሆኑ፣ ከቀትር በኋላ መርሐ ግብር ቤተ መንግሥቱን የሚጎበኙት የጎዳና ተዳዳሪዎች እንደሚሆኑ ገልጸዋል፡፡ታላላቆችንና ከፍለው መጎብኘት የማይችሉ ዜጎችን አስቀድሞ ማስጎብኘቱ፣ ‹‹ኢትዮጵያ ለደሃውም፣ ለሀብታሙም፣ ለትልቁም፣ ለትንሹም፣ ለሁሉም እኩል እናት መሆኗን ከምንናገረው በላይ የምናሳይበት ዝግጅት ነው፤›› ሲሉ የጉብኝት መርሐ ግብሩ ቅደም ተከተል በዘፈቀደ አለመውጣቱንና ትርጉም እንዲኖረው ተደርጎ በጥንቃቄ መቀረፁን ገልጸዋል፡፡ በቀጣዩ ቀን እሑድ በሚኖረው የጉብኝት ፕሮግራም ደግሞ፣ በከተማው የሚገኙ ከ15 ዓመት በታች የሆኑ ታዳጊዎች እንዲጎበኙት እንደሚደረግ አስረድተዋል፡፡ ከሰኞ ጥቅምት 3 ቀን 2011 ዓ.ም. ጀምሮ ግን ቤተ መንግሥቱ ለሁሉም ዜጎች ለጉብኝት ክፍት እንደሚሆን፣ እያንዳንዱ ሰው 200 ብር እየከፈለ ቤተ መንግሥቱን መጎብኘት እንደሚችል፣ ሳይጋፉ እንደመጡ መግባት የሚፈልጉ ደግሞ 1,000 ብር እየከፈሉ መጎብኘት እንደሚችሉ ጠቅላይ ሚኒስትሩ ገልጸዋል፡፡   ‹‹ማሰብ ብቻ ሳይሆን መሰብሰብ፣ መሰብሰብ ብቻ ሳይሆን ማድረግ እንደምንችል ያረጋገጥንበት ፕሮጀክት ነው፤›› ብለዋል፡፡ ቀጥለውም፣ ‹‹ኢትዮጵያውያን ታሪካችንን፣ የማድረግ አቅማችንንና ተስፋችንን የሚያሳይ ድንቅ ፕሮጀክት ነው፤›› ብለዋል፡፡ ጠቅላይ ሚኒስትሩ ፕሮጀክቱ ዕውን እንዲሆን ባለሙያዎች በቀን ከ16 ሰዓታት በላይ ሲሠሩ እንደቆዩ ጠቁመው፣ ‹‹ማሰብና መጨረስ እንድናውቅና እንድናምን አድርጎናል፤›› ሲሉ ፕሮጀክቱን ገልጸውታል፡፡ይህንን ያሉት ማክሰኞ መስከረም 20 ቀን 2012 ዓ.ም. በቻይና መንግሥት ድገፍ የሚገነባው የአዲስ አበባ የወንዝ ዳርቻ አረንጓዴ ልማት ፕሮጀክት በይፋ ባስጀመሩበት ወቅት ነው፡፡ የወንዝ ዳርቻ ልማት ፕሮጀክቱ አዲስ አበባን እንደ ስሟ አበባ ለማድረግ፣ በሐዋሳ የተገባውን ቃል ተግባራዊ ለማድረግ ከሚከናወኑ ሰፋፊ ፕሮጀክቶች መካከል ነው ብለዋል፡፡በአጠቃላይ 56 ኪሎ ሜትር ከሚሆነው የወንዝ ዳርቻ አረንጓዴ ልማት ፕሮጀክት ውስጥ በቻይና መንግሥት የሚደገፈው 12 ኪሎ ሜትር መሆኑን፣ የቻይና መንግሥት ወጪውን ሙሉ ለሙሉ እንደሚሸፍንና አጠቃላይ ወጪው ምን ያህል እንደሆነ እንዳልተተመነ በኢትዮጵያ የቻይና አምባሳደር ታን ጂያን ገልጸዋል፡፡ በቻይና መንግሥት ድጋፍ የሚለማው ከእንጦጦ ተራራ እስከ ፒኮክ ፓርክ ከሚደርሰው 12 ኪሎ ሜትር የወንዝ ዳርቻ አረንጓዴ ልማት ባሻገር 48 ሔክታር ቦታ (ከሸራተን ሆቴል ትይዩ የሚገኝ ቦታ) ተጨማሪ መኖሩን፣ ፕሮጀክቱ በሁለት ምዕራፍ ተከፍሎ እንደሚተገበር፣ የመጀመርያው ምዕራፍ 32 ሔክታር ቦታውን የማልማት፣ 1.2 ኪሎ ሜትር የወንዝ ዳርቻ ልማት የሚከናወነው በስምንት ወራት ውስጥ እንደሆነ አምባሳደር ጂያን አስረድተዋል፡፡ የቻይና መንግሥት የሚያስገነባው ፕሮጀክት የኮንሰርት ማቅረቢያ፣ አረንጓዴ ቦታዎችንና ሰው ሠራሽ ሐይቆችን ያካተተ ዘመናዊ የመናፈሻ ሥፍራ እንደሆነ ተነግሯል፡፡ በመንግሥት በኩል የሚከናወነው ከቦሌ ኤርፖርት እስከ አራት ኪሎ ያለው የዕድሳት ፕሮጀክትም፣ በሚቀጥሉት ሁለትና ሦስት ወራት ውስጥ እንደሚጠናቀቅ ጠቅላይ ሚኒስትሩ ገልጸዋል፡፡ በተጨማሪም ቦሌ አካባቢ የሚገኘውን ፒኮክና ኦልድ ኤርፖርት አካባቢ የሚገኘውን ዞላ ፓርክ (የግለሰብ ይዞታ የሆነ) የማስፋትና የማዘመን ሥራ እንደሚከናወን፣ በመቀጠልም በእንጦጦ ከ100 ሺሕ በላይ ሰዎች ቅዳሜና እሑድን የሚያሳልፉበትና የሚዝናኑበት ቦታ እንዲሆን የሚያስችል፣ የዲዛይንና ሀብት የማሰባሰብ ሥራ እየተጠናቀቀ መሆኑን ገልጸዋል፡፡ ‹‹እነዚህን ደምረን ለሕዝብ ክፍት ስናደርግ አዲስ አበባ እንደ ስሟ አበባ መሆን ብቻ ሳይሆን፣ ቱሪስቶች በስፋት የሚመጡባት የኮንፈረንስ ከተማ የመሆን ዕድሏን ያሰፋዋል፤›› በማለት፣ ከዘርፉ የሚገኘው የቱሪዝም ገቢ ለሁሉም የማኅበረሰብ ክፍል የሚደርስ መሆኑን አስረድተዋል፡፡‹‹ብዙዎች አዲስ አበባን እንደ ስሟ አበባ እናደርጋታለን ሲባል አላመኑም ነበር፡፡ ቤተ መንግሥቱን በስድስት ወራት ምን እንዳደረግን ሲያዩ፣ በሚቀጥሉት ስምንት ወራት ይህንን ሥፍራ (በቻይና መንግሥት ድጋፍ የሚለማውን ፕሮጀክት) እንዴት እንደምንቀይረው ሲያዩ፣ አዲስ አበባ የሚገባት እንደ ስሟ አበባ መሆኑን ያምናሉ፤› ብለዋል፡፡ በቻይና መንግሥት የሚለማው 48 ሔክታር ቦታ አካባቢ ውድ ሥፍራ በመሆኑ በእሽቅድድምና በአቋራጭ ቦታውን የመያዝ ነገር እንዳይኖር፣ በአካባቢው የሚገነቡ ግንባታዎች በሙሉ ቦታውን የሚመጥኑና ለቱሪስት የተመቹ እንዲሆኑ ማረጋገጥ ግድ ነው ብለዋል፡፡ በቻይና መንግሥት የሚለማውን ፕሮጀክትም በቀጥታ እንደሚከታተሉት አስረግጠዋል፡፡ ‹‹አቧራ ከግራና ቀኝ ከፍ ብሎ ሊታይ ይችላል፡፡ አሻራችንን ማስቀመጥ እስከቻልን ድረስ ግን የኢትዮጵያን ህልውናና ብልፅግና ሊያስቆም የሚችል አንዳች ነገር የለም፡፡ ከኢትዮጵያ ብልፅግና ተቃርነው የሚቆሙ ኃይሎች ካሉ ለምን ቆሙ ከሚለው ሐሳብ በፊት ኢትዮጵያውያን እንዲገነዘቡት የምፈልገው፣ እንቁላሉን ሳንሰብር እንቁላል ፍርፍር ማዘጋጀት እንደማንችል፣ እንቁላሉን ለመጥበስ ብንስማማም የእንቁላሉ ባለቤት ዶሮዋ ግን በቀላሉ አትስማማም፡፡ ዶሮዋ እንቁላሉን አቅፋ ጫጩት መፈልፈል ትፈልጋለች፡፡ እኛ ደግሞ እንቁላሉን ሰብረን ጠብሰን መብላት እንፈልጋለን፡፡ ይኼ ያለውን ተቃርኖ መገንዘብ ያስፈልጋል፡፡ ዶሮዋ እንቁላሉን ከመስበር አታድነውም፣ እኛም እንቁላላችንን ከመብላት አንመለስም፤›› ሲሉ ንግግራቸውን ቋጭተዋል፡፡ 